Într-o intervenție la postul de televiziune CNN, ambasadorul României în Marea Britanie, Ion Jinga, a încercat astăzi să argumenteze nevinovăția autorităților române și a abatoarelor din care au plecat transporturile de carne de cal care a ajuns pe piața britanică etichetată drept carne de vită.

„Cred că prima responsabilitate în privința informării publicului aparține vânzătorului și apoi furnizorului produsului care trebuie să vadă de la cine s-a cumpărat carnea tocată. Pentru că e vorba de carne tocată. Nu există nicio companie din România care să exporte carne tocată. De niciun fel. Repet, dacă vreți să găsiți un răspuns corect, trebuie să verificați lanțul furnizorilor de carne tocată. România nu face parte din acest lanț”, spune Jinga.

Ambasadorul admite că nu are numele celor două abatoare implicate, dar susține, chiar și în aceste condiții, că „nu există nicio încălcare a normelor europene de o companie din România sau pe teritoriul României”.

Prestația ambasadorului Ion Jinga în limba engleză lasă loc de interpretări. Vedeți mai jos cum vorbește Ion Jinga, ambasadorul României în Marea Britanie.